Obrazloženje uz nacrt Odluke o porezima Općine Starigrad: 
Pravna osnova za donošenje Odluke o porezima Općine Starigrad propisana je člankom 42. stavkom 1. Zakona o lokalnim porezima (“Narodne novine“ broj 115/16, 101/17, 114/22, 114/23, 152/24, dalje u tekstu: Zakon), kojom se propisuje slijedeće: 
(1) Predstavničko tijelo jedinice lokalne samouprave svojom odlukom utvrđuje:
1. za potrebe plaćanja poreza na potrošnju, visinu stope poreza na potrošnju i nadležno porezno tijelo za utvrđivanje i naplatu poreza
2. za potrebe plaćanja poreza na nekretnine, visinu poreza na nekretnine ovisno o kriterijima iz članka 26. stavaka 5. i 6. ovoga Zakona, uvjete za oslobođenje od plaćanja poreza na nekretnine za socijalno ugrožene osobe iz članka 27. stavka 2. ovoga Zakona i nadležno porezno tijelo za utvrđivanje i naplatu poreza
3. za potrebe plaćanja poreza na korištenje javnih površina, što se smatra javnom površinom, visinu, način i uvjete plaćanja poreza na korištenje javnih površina, kao i nadležno porezno tijelo za utvrđivanje i naplatu poreza.
(2) Odluka predstavničkog tijela jedinice lokalne samouprave iz stavka 1. ovoga članka, kao i odluka predstavničkog tijela jedinica lokalne i područne (regionalne) samouprave iz članka 41. stavka 4. ovoga Zakona može se mijenjati najkasnije do 15. prosinca tekuće godine, a stupa na snagu 1. siječnja iduće godine.

Člankom 20. Zakona propisano je: 
1) Jedinice lokalne samouprave dužne su uvesti porez na nekretnine.
(2) Jedinice lokalne samouprave mogu uvesti porez na potrošnju i porez na korištenje javnih površina.

Člankom 28. Zakona o lokalnim porezima propisano je da se porez na nekretnine dijeli na sljedeći način: 
80 % udio jedinice lokalne samouprave na čijem se području nekretnina nalazi
20 % udio jedinice područne (regionalne) samouprave na čijem se području nekretnina nalazi

Važeća Odluka o porezima Općine Starigrad donijeta je 25. veljače 2025. na 25. sjednici Općinskog vijeća te je istom u skladu sa Zakonom o izmjenama i dopuna Zakona o lokalnim porezima  (NN 152/24) uveden porez na nekretnine umjesto dotadašnjeg poreza na kuće za odmor. Odlukom je određena visina poreza na nekretnine za naselja u Općini Starigrad u iznosu od 4,00 eura/m2 korisne površine. Odlukom je propisano da Općina Starigrad poslove utvrđivanja, evidentiranja, nadzora, naplate i ovrhe radi naplate općinskih poreza propisanih Odlukom, u cijelosti prenosi na Ministarstvo financija,  Poreznu upravu. Poreznoj upravi za obavljanje poslova iz ovog članka pripada naknada u iznosu 5% ukupno naplaćenih prihoda.

Ovim prijedlogom Odluke u odnosu na postojeću Odluku o porezima Općine Starigrad predlaže se:
- iznos poreza na nekretnine od 5,00 eura/m2 korisne površine. 
- da poslove utvrđivanja i naplate poreza na nekretnine obavlja nadležno upravno tijelo Općine Starigrad. 
Pozivamo sve zainteresirane da svoje primjedbe, prijedloge i komentare na predložene prijedloge dostave isključivo na priloženom obrascu sudjelovanja u savjetovanju s javnošću na adresu e-pošte: info@opcina-starigrad.hr	


